CELEX: 32021D0031
Language: el
Date: 2021-01-13 00:00:00
Title: Εκτελεστική απόφαση (ΕΕ) 2021/31 της Επιτροπής της 13ης Ιανουαρίου 2021 για τη θέσπιση κανόνων εφαρμογής του κανονισμού (ΕΕ) 2018/1862 του Ευρωπαϊκού Κοινοβουλίου και του Συμβουλίου όσον αφορά τα ελάχιστα πρότυπα ποιότητας δεδομένων και τις τεχνικές προδιαγραφές για την εισαγωγή φωτογραφιών, προφίλ DNA και δακτυλοσκοπικών δεδομένων στο Σύστημα Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, και για την κατάργηση της εκτελεστικής απόφασης (ΕΕ) 2016/1345 της Επιτροπής [κοινοποιηθείσα υπό τον αριθμό C(2020) 9228]

18.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 15/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/31 ΤΗΣ ΕΠΙΤΡΟΠΗΣ
         της 13ης Ιανουαρίου 2021
         για τη θέσπιση κανόνων εφαρμογής του κανονισμού (ΕΕ) 2018/1862 του Ευρωπαϊκού Κοινοβουλίου και του Συμβουλίου όσον αφορά τα ελάχιστα πρότυπα ποιότητας δεδομένων και τις τεχνικές προδιαγραφές για την εισαγωγή φωτογραφιών, προφίλ DNA και δακτυλοσκοπικών δεδομένων στο Σύστημα Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, και για την κατάργηση της εκτελεστικής απόφασης (ΕΕ) 2016/1345 της Επιτροπής
         
            
               [κοινοποιηθείσα υπό τον αριθμό C(2020) 9228]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1862 του Ευρωπαϊκού Κοινοβουλίου και του Συμβουλίου, της 28ης Νοεμβρίου 2018, σχετικά με την εγκατάσταση, τη λειτουργία και τη χρήση του Συστήματος Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, την τροποποίηση και κατάργηση της απόφασης 2007/533/ΔΕΥ του Συμβουλίου και την κατάργηση του κανονισμού (ΕΚ) αριθ. 1986/2006 του Ευρωπαϊκού Κοινοβουλίου και του Συμβουλίου και της απόφασης 2010/261/ΕΕ της Επιτροπής (1), και ιδίως το άρθρο 42 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το Σύστημα Πληροφοριών Σένγκεν (SIS) στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις περιέχει καταχωρίσεις για πρόσωπα και αντικείμενα που αναζητούνται από τις εθνικές αρμόδιες αρχές με σκοπό την εξασφάλιση ασφάλειας υψηλού επιπέδου εντός του χώρου ελευθερίας, ασφάλειας και δικαιοσύνης.
                  
               
                     (2)
                  
                  
                     Σύμφωνα με το άρθρο 20 παράγραφος 3 του κανονισμού (ΕΕ) 2018/1862, οι κατηγορίες δεδομένων που μπορούν να εισαχθούν σε καταχώριση για πρόσωπο στο SIS περιλαμβάνουν φωτογραφίες, εικόνες προσώπου, προφίλ DNA και δακτυλοσκοπικά δεδομένα (τα τελευταία περιλαμβάνουν δακτυλικά αποτυπώματα και αποτυπώματα παλάμης). Σύμφωνα με το άρθρο 22 παράγραφος 1 του κανονισμού (ΕΕ) 2018/1862, τα δεδομένα αυτά θα πρέπει να εισάγονται στο SIS, εφόσον είναι διαθέσιμα.
                  
               
                     (3)
                  
                  
                     Το άρθρο 42 παράγραφοι 1 και 3 του κανονισμού (ΕΕ) 2018/1862 ορίζει ότι οι φωτογραφίες, οι εικόνες προσώπου, τα προφίλ DNA και τα δακτυλοσκοπικά δεδομένα που εισάγονται σε καταχώριση στο SIS υποβάλλονται σε έλεγχο ποιότητας προκειμένου να εξακριβωθεί κατά πόσον πληρούνται τα ελάχιστα πρότυπα ποιότητας δεδομένων και οι τεχνικές προδιαγραφές.
                  
               
                     (4)
                  
                  
                     Είναι αναγκαίο να θεσπιστούν εκτελεστικά μέτρα για τον καθορισμό των ελάχιστων προτύπων ποιότητας δεδομένων και των τεχνικών προδιαγραφών για την εισαγωγή και την αποθήκευση των εν λόγω δεδομένων στο SIS.
                  
               
                     (5)
                  
                  
                     Σύμφωνα με το άρθρο 43 παράγραφος 3 του κανονισμού (ΕΕ) 2018/1862, μπορεί να πραγματοποιείται αναζήτηση δακτυλοσκοπικών δεδομένων που είναι αποθηκευμένα στο SIS με πλήρεις ή ημιτελείς σειρές δακτυλικών αποτυπωμάτων ή αποτυπωμάτων παλάμης που έχουν ανακαλυφθεί σε τόπους σοβαρών εγκλημάτων ή τρομοκρατικών εγκλημάτων, εφόσον μπορεί να διαπιστωθεί με υψηλό βαθμό πιθανότητας ότι ανήκουν στον δράστη σοβαρού εγκλήματος ή τρομοκρατικής πράξης και υπό την προϋπόθεση ότι η έρευνα πραγματοποιείται ταυτόχρονα στις σχετικές εθνικές βάσεις δακτυλικών αποτυπωμάτων των κρατών μελών. Επιπλέον, σύμφωνα με το άρθρο 40 του κανονισμού (ΕΕ) 2018/1862, τα κράτη μέλη μπορούν να εισάγουν στο SIS καταχωρίσεις για καταζητούμενα άγνωστα άτομα που περιέχουν μόνο δακτυλοσκοπικά δεδομένα τα οποία έχουν ανακαλυφθεί σε τόπους σοβαρών εγκλημάτων ή τρομοκρατικών εγκλημάτων. Ιδιαίτερη προσοχή θα πρέπει να δοθεί στη θέσπιση προτύπων ποιότητας για τη διαβίβαση των εν λόγω δακτυλοσκοπικών δεδομένων στο SIS.
                  
               
                     (6)
                  
                  
                     Οι προδιαγραφές θα πρέπει να καθορίζουν μόνο το επίπεδο ποιότητας που απαιτείται για την εισαγωγή και αποθήκευση στο SIS φωτογραφιών προς χρήση για την επιβεβαίωση της ταυτότητας ενός προσώπου σύμφωνα με το άρθρο 43 παράγραφος 1 του εν λόγω κανονισμού. Το επίπεδο ποιότητας που απαιτείται για την εισαγωγή και αποθήκευση στο SIS φωτογραφιών και εικόνων προσώπου προς χρήση για την ταυτοποίηση προσώπου σύμφωνα με το άρθρο 43 παράγραφος 4 θα πρέπει να καθοριστεί σε μεταγενέστερο στάδιο, όταν θα πληρούνται οι προϋποθέσεις που ορίζονται στο εν λόγω άρθρο. Ο eu-LISA, σε διαβούλευση με τη συμβουλευτική ομάδα SIS II, θα πρέπει να αναπτύξει και να τεκμηριώσει τις τεχνικές λεπτομέρειες των προτύπων και προδιαγραφών που ορίζονται στην παρούσα απόφαση, στο έγγραφο ελέγχου διασύνδεσης του SIS και στις λεπτομερείς τεχνικές προδιαγραφές. Τα κράτη μέλη, ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), ο Οργανισμός της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust) και ο Ευρωπαϊκός Οργανισμός Συνοριοφυλακής και Ακτοφυλακής θα πρέπει να αναπτύξουν τα συστήματά τους σύμφωνα με τις προδιαγραφές που ορίζονται στα εν λόγω έγγραφα.
                  
               
                     (7)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στη θέσπιση του κανονισμού (ΕΕ) 2018/1862 και δεν δεσμεύεται από αυτόν ούτε υπόκειται στη εφαρμογή του. Ωστόσο, επειδή ο κανονισμός (ΕΕ) 2018/1862 βασίζεται στο κεκτημένο του Σένγκεν, η Δανία κοινοποίησε στις 26 Απριλίου 2019, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόζει τον κανονισμό (ΕΕ) 2018/1862 στο εθνικό της δίκαιο. Ως εκ τούτου, η Δανία δεσμεύεται, βάσει του διεθνούς δικαίου, να εφαρμόζει την παρούσα απόφαση.
                  
               
                     (8)
                  
                  
                     Η Ιρλανδία συμμετέχει στην παρούσα απόφαση, σύμφωνα με το άρθρο 5 παράγραφος 1 του πρωτοκόλλου αριθ. 19 σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, το οποίο προσαρτάται στη ΣΕΕ και στη ΣΛΕΕ, και με το άρθρο 6 παράγραφος 2 της απόφασης 2002/192/ΕΚ του Συμβουλίου (2).
                  
               
                     (9)
                  
                  
                     Όσον αφορά την Ισλανδία και τη Νορβηγία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν κατά την έννοια της συμφωνίας η οποία συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (3), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Ζ της απόφασης 1999/437/ΕΚ του Συμβουλίου (4).
                  
               
                     (10)
                  
                  
                     Όσον αφορά την Ελβετία, η παρούσα απόφαση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (5), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Ζ της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/149/ΔΕΥ του Συμβουλίου (6).
                  
               
                     (11)
                  
                  
                     Όσον αφορά το Λιχτενστάιν, η παρούσα απόφαση αποτελεί ανάπτυξη των διατάξεων του κεκτημένου του Σένγκεν κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (7), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Ζ της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/349/ΕΕ του Συμβουλίου (8).
                  
               
                     (12)
                  
                  
                     Όσον αφορά τη Βουλγαρία και τη Ρουμανία, η παρούσα απόφαση συνιστά πράξη που αναπτύσσει περαιτέρω το κεκτημένο του Σένγκεν ή συνδέεται άλλως με αυτό κατά την έννοια του άρθρου 4 παράγραφος 2 της πράξης προσχώρησης του 2005 και θα πρέπει να ερμηνεύεται σε συνδυασμό με τις αποφάσεις 2010/365/ΕΕ (9) και (ΕΕ) 2018/934 (10) του Συμβουλίου.
                  
               
                     (13)
                  
                  
                     Όσον αφορά την Κροατία, η παρούσα απόφαση συνιστά πράξη που αναπτύσσει περαιτέρω το κεκτημένο του Σένγκεν ή συνδέεται άλλως με αυτό κατά την έννοια του άρθρου 4 παράγραφος 2 της πράξης προσχώρησης του 2011 και θα πρέπει να ερμηνεύεται σε συνδυασμό με την απόφαση (ΕΕ) 2017/733 του Συμβουλίου (11).
                  
               
                     (14)
                  
                  
                     Όσον αφορά την Κύπρο, η παρούσα απόφαση συνιστά πράξη που αναπτύσσει περαιτέρω το κεκτημένο του Σένγκεν ή συνδέεται άλλως με αυτό κατά την έννοια του άρθρου 3 παράγραφος 2 της πράξης προσχώρησης του 2003.
                  
               
                     (15)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (12), ο οποίος γνωμοδότησε στις 26 Αυγούστου 2020.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αστυνομίας SIS-SIRENE,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εισαγωγή και αποθήκευση φωτογραφιών, προφίλ DNA και δακτυλοσκοπικών δεδομένων στο SIS, όπως αναφέρεται στο άρθρο 42 του κανονισμού (ΕΕ) 2018/1862, συμμορφώνεται με τα ελάχιστα πρότυπα ποιότητας δεδομένων και τις τεχνικές προδιαγραφές που ορίζονται στο παράρτημα της παρούσας απόφασης.
         
         
            Άρθρο 2
            Η εκτελεστική απόφαση (ΕΕ) 2016/1345 της Επιτροπής (13) καταργείται.
         
         
            Άρθρο 3
            Η παρούσα απόφαση απευθύνεται στα κράτη μέλη, στον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου, στον Οργανισμό της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης και στον Ευρωπαϊκό Οργανισμό Συνοριοφυλακής και Ακτοφυλακής.
         
         
            Βρυξέλλες, 13 Ιανουαρίου 2021.
            
               
                  Για την Επιτροπή
               
               Ylva JOHANSSON
               
                  Μέλος της Επιτροπής
               
            
         
         
            (1)  ΕΕ L 312 της 7.12.2018, σ. 56.
         
            (2)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (3)  ΕΕ L 176 της 10.7.1999, σ. 36.
         
            (4)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (5)  ΕΕ L 53 της 27.2.2008, σ. 52.
         
            (6)  Απόφαση 2008/149/ΔΕΥ του Συμβουλίου, της 28ης Ιανουαρίου 2008, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 50).
         
            (7)  ΕΕ L 160 της 18.6.2011, σ. 21.
         
            (8)  Απόφαση 2011/349/ΕE του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν όσον αφορά ιδίως τη δικαστική συνεργασία σε ποινικά θέματα και την αστυνομική συνεργασία (ΕΕ L 160 της 18.6.2011, σ. 1).
         
            (9)  Απόφαση 2010/365/ΕΕ του Συμβουλίου, της 29ης Ιουνίου 2010, σχετικά με την εφαρμογή των διατάξεων του κεκτημένου του Σένγκεν όσον αφορά το Σύστημα Πληροφοριών Σένγκεν στη Δημοκρατία της Βουλγαρίας και τη Ρουμανία (ΕΕ L 166 της 1.7.2010, σ. 17).
         
            (10)  Απόφαση (ΕΕ) 2018/934 του Συμβουλίου, της 25ης Ιουνίου 2018, σχετικά με την εφαρμογή των υπόλοιπων διατάξεων του κεκτημένου του Σένγκεν που αφορούν το Σύστημα Πληροφοριών Σένγκεν στη Δημοκρατία της Βουλγαρίας και στη Ρουμανία (ΕΕ L 165 της 2.7.2018, σ. 37).
         
            (11)  Απόφαση (ΕΕ) 2017/733 του Συμβουλίου, της 25ης Απριλίου 2017, σχετικά με την εφαρμογή των διατάξεων του κεκτημένου του Σένγκεν όσον αφορά το σύστημα πληροφοριών Σένγκεν στη Δημοκρατία της Κροατίας (ΕΕ L 108 της 26.4.2017, σ. 31).
         
            (12)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (13)  Εκτελεστική απόφαση (ΕΕ) 2016/1345 της Επιτροπής, της 4ης Αυγούστου 2016, για τα ελάχιστα πρότυπα ποιότητας δεδομένων για αρχεία δακτυλικών αποτυπωμάτων στο πλαίσιο του Συστήματος Πληροφοριών Σένγκεν δεύτερης γενιάς (SIS II) (ΕΕ L 213 της 6.8.2016, σ. 15).
      
      
         
            ΠΑΡΑΡΤΗΜΑ
            Ελάχιστα πρότυπα ποιότητας δεδομένων και τεχνικές προδιαγραφές για τη χρήση φωτογραφιών, προφίλ DNA και δακτυλοσκοπικών δεδομένων στο SIS
            1.   Δακτυλοσκοπικά δεδομένα
            
            1.1.   
                  Κατηγορίες δακτυλοσκοπικών δεδομένων που χρησιμοποιούνται στο SIS
               
            
            Οι ακόλουθες κατηγορίες δακτυλοσκοπικών δεδομένων μπορούν να χρησιμοποιούνται στο SIS:
            
                        α)
                     
                     
                        επίπεδα δακτυλικά αποτυπώματα, συμπεριλαμβανομένων επίπεδων αποτυπωμάτων του αντίχειρα και επίπεδων αποτυπωμάτων των τεσσάρων δακτύλων·
                     
                  
                        β)
                     
                     
                        κυλιόμενα δακτυλικά αποτυπώματα·
                     
                  
                        γ)
                     
                     
                        αποτυπώματα παλάμης·
                     
                  
                        δ)
                     
                     
                        σύνολα δακτυλικών αποτυπωμάτων: πλήρεις ή ημιτελείς σειρές δακτυλικών αποτυπωμάτων άγνωστης προέλευσης που ανακαλύφθηκαν σε τόπους τρομοκρατικών εγκλημάτων ή άλλων σοβαρών εγκλημάτων στο πλαίσιο έρευνας·
                     
                  
                        ε)
                     
                     
                        σύνολα αποτυπωμάτων παλάμης: πλήρεις ή ημιτελείς σειρές αποτυπωμάτων παλάμης άγνωστης προέλευσης που ανακαλύφθηκαν σε τόπους τρομοκρατικών εγκλημάτων ή άλλων σοβαρών εγκλημάτων στο πλαίσιο έρευνας.
                     
                  1.2.   
                  Επιτρεπόμενοι μορφότυποι δακτυλοσκοπικών δεδομένων
               
            
            Τα κράτη μέλη μπορούν να διαβιβάζουν στο κεντρικό SIS:
            
                        α)
                     
                     
                        δεδομένα που λαμβάνονται με τη χρήση συσκευών απευθείας σάρωσης σε εθνικό επίπεδο, οι οποίες είναι ικανές να συγκεντρώνουν και να κατατέμνουν έως δέκα μεμονωμένα δακτυλικά αποτυπώματα· κυλιόμενα, επίπεδα ή και τα δύο·
                     
                  
                        β)
                     
                     
                        «εμποτισμένα» δακτυλικά αποτυπώματα και αποτυπώματα παλάμης· κυλιόμενα, επίπεδα ή και τα δύο, τα οποία είναι ψηφιοποιημένα με την κατάλληλη ποιότητα και ευκρίνεια.
                     
                  Το αυτοματοποιημένο σύστημα αναγνώρισης δακτυλικών αποτυπωμάτων (στο εξής: AFIS) του κεντρικού συστήματος του SIS (στο εξής: CS-SIS), όπως ορίζεται στο άρθρο 43 παράγραφος 2 του κανονισμού (ΕΕ) 2018/1862, πρέπει να είναι συμβατό και διαλειτουργικό με τους μορφότυπους δακτυλοσκοπικών δεδομένων που αναφέρονται στα στοιχεία α) και β).
            1.3.   
                  Ελάχιστα πρότυπα ποιότητας δεδομένων και τεχνικές προδιαγραφές
               
            
            1.3.1.   Μορφότυπος αρχείου και συμπίεσης («δακτυλοσκοπικός περιέκτης»)
            
            Ο μορφότυπος εισαγωγής για τη διαβίβαση δακτυλοσκοπικών δεδομένων (δακτυλοσκοπικός περιέκτης) στο SIS πρέπει να είναι σύμφωνος με το πρότυπο SIS NIST με βάση τον δυαδικό μορφότυπο ANSI/NIST (1).
            Θα δημιουργηθεί «ελεγκτής SIS NIST» στο επίπεδο της υπηρεσίας τεχνικής υποστήριξης του κεντρικού SIS (CS-SIS) για τον έλεγχο της συμμόρφωσης του διαβιβαζόμενου δακτυλοσκοπικού περιέκτη με το καθορισμένο πρότυπο SIS NIST.
            Οι δακτυλοσκοπικοί περιέκτες που δεν συμμορφώνονται με το καθορισμένο πρότυπο SIS NIST θα απορρίπτονται από το AFIS του CS-SIS και δεν θα αποθηκεύονται στο κεντρικό SIS. Αν ένα μη συμμορφούμενο αρχείο απορριφθεί από το AFIS του CS-SIS, το CS-SIS θα αποστέλλει μήνυμα σφάλματος στο κράτος μέλος που διαβίβασε τα δεδομένα.
            1.3.2.   Μορφότυπος και ανάλυση εικόνων
            
            Οι εικόνες δακτυλικών αποτυπωμάτων και αποτυπωμάτων παλάμης που αναφέρονται στο τμήμα 1.1 στοιχεία α), β) και γ) πρέπει να έχουν ονομαστική ανάλυση είτε 1 000 ppi είτε 500 ppi με 256 επίπεδα γκρίζου χρώματος προκειμένου να υποβληθούν σε επεξεργασία από το CS-SIS. Οι εικόνες 500 ppi πρέπει να εισάγονται με τη χρήση του μορφότυπου WSQ, ενώ οι εικόνες 1 000 ppi πρέπει να είναι σε μορφότυπο JPEG2000 (JP2).
            Οι εικόνες συνόλων δακτυλικών αποτυπωμάτων και συνόλων αποτυπωμάτων παλάμης που αναφέρονται στο τμήμα 1.1 στοιχεία δ) και ε) πρέπει να έχουν ονομαστική ανάλυση 500 ppi ή 1 000 ppi προκειμένου να υποβληθούν σε επεξεργασία από το CS-SIS. Οι εικόνες 500 ppi πρέπει να εισάγονται με τη χρήση του μορφότυπου WSQ, ενώ οι εικόνες 1 000 ppi πρέπει να είναι σε μορφότυπο JPEG2000 (JP2). Και για τις δύο αναλύσεις εικόνας πρέπει να χρησιμοποιείται η συμπίεση JPEG χωρίς απώλειες.
            1.3.3.   Κατώτατα όρια ποιότητας για την αποθήκευση και χρήση εικόνων δακτυλικών αποτυπωμάτων και αποτυπωμάτων παλάμης στο AFIS του CS-SIS
            
            Οι δακτυλοσκοπικές εικόνες πρέπει να συμμορφώνονται με τα κατώτατα όρια ποιότητας που καθορίζονται στο έγγραφο ελέγχου διασύνδεσης του SIS και στις λεπτομερείς τεχνικές προδιαγραφές, προκειμένου να αποθηκεύονται και να χρησιμοποιούνται στο AFIS του CS-SIS.
            Συνιστάται στα κράτη μέλη να ελέγχουν τη συμμόρφωση με τα κατώτατα όρια ποιότητας των δακτυλοσκοπικών εικόνων πριν από τη διαβίβασή τους στο CS-SIS.
            Οι συμμορφούμενοι δακτυλοσκοπικοί περιέκτες που περιέχουν δακτυλοσκοπικές εικόνες δακτυλικών αποτυπωμάτων ή αποτυπωμάτων παλάμης κάτω από τα κατώτατα όρια ποιότητας δεν θα αποθηκεύονται στο AFIS του CS-SIS και δεν θα χρησιμοποιούνται για βιομετρικές αναζητήσεις. Οι δακτυλοσκοπικοί περιέκτες που περιέχουν δακτυλοσκοπικές εικόνες που απορρίπτονται από το AFIS του CS-SIS μπορούν να χρησιμοποιούνται μόνο για την επιβεβαίωση της ταυτότητας ενός προσώπου σύμφωνα με το άρθρο 43 παράγραφος 1 του κανονισμού (ΕΕ) 2018/1862. Το CS-SIS θα αποστέλλει μήνυμα σφάλματος στο κράτος μέλος που έχει διαβιβάσει τα δεδομένα όταν ένα αρχείο έχει απορριφθεί από το AFIS του CS-SIS λόγω της χαμηλής ποιότητας των εικόνων.
            1.3.4.   Κατώτατα όρια ποιότητας για την αποθήκευση και χρήση εικόνων συνόλων δακτυλικών αποτυπωμάτων και συνόλων αποτυπωμάτων παλάμης στο AFIS του CS-SIS
            
            Οι δακτυλοσκοπικές εικόνες συνόλων δακτυλικών αποτυπωμάτων και συνόλων αποτυπωμάτων παλάμης πρέπει να συμμορφώνονται με τα κατώτατα όρια ποιότητας που καθορίζονται στο έγγραφο ελέγχου διασύνδεσης του SIS και στις τεχνικές προδιαγραφές προκειμένου να γίνονται δεκτές στο AFIS του CS-SIS.
            Οι συμμορφούμενοι δακτυλοσκοπικοί περιέκτες που περιέχουν δακτυλοσκοπικές εικόνες συνόλων δακτυλικών αποτυπωμάτων ή συνόλων αποτυπωμάτων παλάμης κάτω από τα κατώτατα όρια ποιότητας δεν θα αποθηκεύονται στο AFIS του CS-SIS. Το CS-SIS θα αποστέλλει μήνυμα σφάλματος στο κράτος μέλος που έχει διαβιβάσει τα δεδομένα όταν ένα αρχείο έχει απορριφθεί από το AFIS του CS-SIS λόγω της χαμηλής ποιότητας των εικόνων.
            1.4.   
                  Βιομετρικές αναζητήσεις
               
            
            Το AFIS του CS-SIS θα παρέχει μια λειτουργία βιομετρικής αναζήτησης για όλους τους τύπους δακτυλοσκοπικών εικόνων που πληρούν τις απαιτήσεις ποιότητας που καθορίζονται στα σημεία 1.3.3 και 1.3.4.
            Οι απαιτήσεις επιδόσεων και η βιομετρική ακρίβεια για τις διάφορες κατηγορίες βιομετρικών αναζητήσεων στο AFIS του CS-SIS καθορίζονται στο έγγραφο ελέγχου διασύνδεσης του SIS και στις λεπτομερείς τεχνικές προδιαγραφές.
            2.   Φωτογραφίες
            
            Κατά την εισαγωγή φωτογραφιών στο SIS πρέπει να χρησιμοποιείται ελάχιστη ανάλυση 480 × 600 εικονοστοιχείων (pixel) με 24 bit βάθους χρώματος.
            3.   Προφίλ DNA
            
            Ο τύπος αρχείου που χρησιμοποιείται για την περιγραφή του προφίλ DNA πρέπει να ακολουθεί την επεκτάσιμη γλώσσα σήμανσης (Extensible Markup Language) (XML). Η δομή του αρχείου πρέπει να ακολουθεί το πρότυπο του ευρετηριακού συστήματος συνδυασμένου DNA (CODIS) (2) για την περιγραφή του προφίλ DNA που πρόκειται να αποθηκευτεί στο SIS.
            
               (1)  American National Standard for Information Systems/National Institute of Standards and Technology.
            
               (2)  https://www.fbi.gov/services/laboratory/biometric-analysis/codis